**Eu**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când cade-o stea în marea mea de riduri

Şi-mi picură căinţă-n rugăminte

Pe frunte-mi zboară stoluri mari de gânduri

Şi toate se rotesc printre cuvinte.

Prin galaxii de suflet port stindardul

Iubirii, promulgată-n legi nescrise,

Pe-alei de vers se plimbă bulevardul

Rătăcitor prin parcuri necuprinse.

Sunt un atom în drum spre nefiinţă

Pe vorbe-mi pun silabe înstelate,

Păşesc prin versul liric cu credinţă

Şi-mi fac din stihuri şi cuvânt palate.

Prin ziua nopţii ce-noptează-n ziuă

Rodesc poeme ce mustesc de viaţă,

În clipele bolnave când mă plouă

Tăcerea mă preface-n crin de gheaţă.

Am roze-n poezii şi meri în floare

Când mă privesc prin primăveri boeme,

Am sânge în cuvinte arzătoare

Când lacrima-mi se scurge prin poeme.

Mă recuplez la lumea din cuvinte

Cu spiritu-mi hoinar prin hărnicie,

Şi-i pun şi timpului ceva veşminte

Din pana mea în drum spre veşnicie.

06.04.2018